
			Per als meus fills,  

			em doneu força i feu que la vida  

			tingui tot el sentit del món.  

			Us estimo infinitament 

			 

		









		
			 

			 

			Benvinguda 

			 

			Benvolguda persona altament sensible, 

			Sovint em passen coses en les quals probablement et reconeixeràs: em commouen detalls que a altres semblen passar-los desapercebuts, m’afecta l’ambient dels llocs on de sobte entro i m’ofego, em costa posar distància emocional amb algunes situacions que visc en el dia a dia, i sovint tinc la sensació que «sento massa» i em canso. Quan una persona altament sensible comença a relacionar-se amb els altres, rarament ho fa de manera su­perficial. Sent, observa i interpreta constantment el que passa dins i fora d’ella mateixa. Aquesta capacitat d’afinar tant en els matisos és, alhora, una font d’enriquiment i d’esgotament. 

			Soc una persona altament sensible, i aquesta sensibilitat m’ha acompanyat sempre. Sense poder posar-li nom encara, la vaig percebre primer com a filla, intentant entendre el món adult, buscant l’harmonia a casa, complaent els meus pares perquè se sentissin orgullosos de mi, sentint-ho quan alguna cosa no anava bé encara que ningú ho digués. També com a germana, a més la gran de tres germans, quan volia cuidar, protegir, i fins i tot de vegades ensenyar el camí que tot just jo estava descobrint. Més endavant, el meu gran repte com a mare, amb el cor obert i la pell fina davant de les emocions dels meus fills, i alhora amb la consciència plena d’estar gaudint de les millors hores de la meva vida. També com a parella, quan vaig descobrir com de difícil pot ser mantenir-se connectada i en la meva pròpia identitat sense perdre’m dins l’altre. No sempre ho he aconseguit, ho he d’admetre. I com a professional, com a psicòloga, aprenc a posar límits per no esgotar-me i alhora aprofito aquesta capacitat d’empatia per acompanyar millor les persones que venen a confiar-me la seva història. 

			En totes aquestes facetes hi ha un constant: la sensibilitat com a manera de ser al món, una manera de ser en relació amb els altres i amb mi mateixa. Aquest llibre neix d’aquí, de la necessitat de posar paraules a aquesta experiència relacional. 

			Quan vaig escriure Soc sensible, vaig voler donar veu a una manera de sentir sovint incompresa i que representava un problema seriós per a moltes persones que no es coneixien, no es respectaven i no apreciaven qui (i com) són. Aquell llibre va ser per moltes persones altament sensibles una mena de mirall on reconèixer-se i poder començar a valorar-se i respectar-se. Aquest nou llibre que tens a les teves mans va més enllà: em proposo parlar de com ens relacionem les persones altament sensibles, com estimem, com ens obrim, com ens protegim, com gestionem el rebuig, la intensitat, la vulnerabilitat i la necessitat de connexió. I tot plegat com ho fem dins dels diferents rols i relacions que podem tenir a la vida. 

			Per a totes les persones, les relacions interpersonals són vitals. Al cap i a la fi, no deixem de ser animals socials, una espècie que no hauria arribat a dominar el planeta Terra si no hagués tingut aquesta capacitat de poder connectar-se entre els seus mateixos membres, establir objectius comuns amb persones que no es coneixen entre si i arribar a col·laborar amb altres milers i milers de persones per organitzar-se socialment i muntar una estructura que ha trencat l’ordre inicial de les espècies que havien habitat el nostre planeta durant milions d’anys. 

			És, doncs, la capacitat de relacionar-nos, establir vincles entre nosaltres, la que ens fa una espècie única. Les relacions interpersonals ens nodreixen, ens fan créixer, ens protegeixen i ens donen sentit. Però també poden ser una de les principals fonts de malestar, sobretot per a les persones amb alta sensibilitat, perquè ens exposem molt, percebem massa detalls, ens costa posar límits o dir «no», o patim quan sentim que l’altre no ens entén o no ens cuida com necessitem. 

			Jo t’ofereixo aquest llibre per trobar una mirada amable i realista sobre les relacions interpersonals entre les persones altament sensibles i les que no ho són. Em proposo ajudar-te a entendre’t millor en les relacions de la teva vida, fer-te reflexionar sobre la importància de conèixer-se i respectar-se per fer-se respectar també i donar-te orientacions perquè puguis cuidar-te sense renunciar a la teva manera de ser en aquest món i de viure els teus vincles. 

			A les pàgines que segueixen trobaràs una combinació de tres fils que s’entrellacen: 

			 

			• Teoria, per entendre què hi ha darrere del nostre funcionament relacional com a persones altament sensibles. 

			• Experiència personal, perquè no puc separar el que explico del que he viscut ni del que he vist en tantes persones que han passat per la meva consulta. 

			• Eines pràctiques, per aprendre a posar límits sense culpa, comunicar-te des de l’autenticitat, gestionar el rebuig, cuidar la teva energia i crear vincles segurs i sans. 

			 

			Aquest no és un manual sobre com ser millor en les relacions, sinó un viatge per reconciliar-te amb la teva manera de sentir i de connectar. Un camí per entendre que la sensibilitat no és un obstacle, sinó una invitació a estimar amb consciència. 

			Et desitjo, doncs, una bona lectura i molta consciència per continuar sent qui ets sense perdre’t en els altres. 

			Amb molt d’amor, 

			ANNA 

		








		
			
			
			Introducció 

			Comprendre l’alta sensibilitat 

			
			Vaig començar a entendre què volia dir ser altament sensible gràcies al meu fill petit, el segon. Abans de posar nom a tot el que he descobert després, el primer que vaig observar és que es comunicava d’una manera especial, tenia molta curiositat per establir contacte amb els adults des de ben petitó i, per a la meva desesperació, feia dormides molt curtes comparat amb el que jo estava acostumada amb el gran, que podia passar-se hores fent la migdiada quan era bebè. Però en aquells moments encara no en sabia res, de l’alta sensibilitat. 

			El moment de veure que alguna cosa era realment diferent no va ser llegint cap article ni assistint a cap formació. Tampoc sent massa conscient dels detalls que indicaven que alguna cosa era diferent en ell. Va ser una tarda qualsevol, d’aquelles que aparentment no tenen res d’especial, però que després, amb el temps, es converteixen en un abans i un després. 

			Recordo que el vaig recollir de la llar d’infants especialment alterat. No havia passat res de greu, en teoria; cap conflicte amb altres nens, cap problema destacable, segons la seva mestra. Però la seva actitud deia una altra cosa: plorava per tot, s’enfadava amb facilitat, no tolerava ni una mirada gaire intensa ni una pregunta més del compte. Tot li feia nosa i tot el desbordava. I jo, que en aquell moment encara no tenia paraules per entendre-ho, només pensava: «És massa». Massa sensible. Massa intens. Massa reactiu. 

			Fins que, en un d’aquells moments en què ja no sabia com ajudar-lo, vaig decidir parar. Deixar de mirar el que passava des de fora i començar a mirar-ho des de dins. 

			I llavors va passar una cosa incòmoda: el vaig reconèixer, m’hi vaig reconèixer. No en tot, però sí en alguna cosa essencial. Aquella manera de saturar-se sense motiu aparent, aquella necessitat d’aïllar-se després d’un dia «normal», aquella intensitat emocional que no sempre tenia explicació. Tot plegat em sonava molt familiar. 

			Allò no només li passava a ell. M’havia passat a mi tota la vida. Només que jo havia après a amagar-ho millor, a dissimular i a continuar funcionant. 

			Aquell dia no vaig descobrir només com era el meu fill; em vaig començar a descobrir a mi mateixa. I això no va ser immediatament tranquil·litzador, al contrari. La història que segueix després és ben sabuda per molta gent, perquè l’he explicat en més d’una ocasió. Per una altra d’aquestes casualitats de la vida, em va caure a les mans un article sobre l’alta sensibilitat en els nens, i allà vaig tornar a tenir un altre moment de reconeixement absolut: aquell article descrivia fil per randa el meu fill petit. I, estirant el fil, vaig posar nom a tot plegat i vaig començar a fer el que més m’apassiona: investigar sobre aquest tret de personalitat. 

			Perquè posar nom a l’alta sensibilitat també va implicar revisar moltes coses: moments de la meva infància que no havia entès, decisions preses des del cansament, relacions viscudes amb una intensitat que sovint m’havia deixat esgotada. 

			Aquella època va ser com si, de sobte, moltes peces encaixessin, però alhora m’obliguessin a mirar amb uns altres ulls tot el que havia viscut fins aquell moment. Amb el temps, però, aquesta mirada es va anar transformant. Va deixar de ser una explicació que em feia sentir diferent per convertir-se en una eina d’autoconeixement molt poderosa. 

			Vaig començar a entendre per què necessitava més espais de silenci. Per què determinades situacions socials em desgastaven tant. Per què les emocions, les meves i les dels altres, se’m clavaven amb aquella intensitat. I, sobretot, vaig començar a deixar de jutjar-me. A deixar de pensar que havia de ser d’una altra manera. A començar a escoltar-me de veritat. 

			I aquí va passar una segona cosa important. Tot aquest procés no només em va transformar com a persona. També ho va fer com a professional. Perquè el que havia viscut en primera persona va començar a tenir un altre sentit a la consulta, a les formacions, en l’acompanyament a altres persones. 

			Vaig començar a reconèixer la saturació abans que es convertís en crisi i a entendre silencis que abans em podien generar dubtes. A posar paraules a experiències que moltes persones no sabien explicar i que es podien confondre molt fàcilment amb trastorns i problemes que en realitat no tenien. 

			I, sobretot, vaig començar a mirar la sensibilitat no com un problema que calgués gestionar, sinó com una manera de funcionar que, quan s’entén, pot esdevenir una gran fortalesa. 

			Aquest llibre neix, en part, d’aquest camí, d’aquest descobriment inesperat a través del meu fill. I de tot el que ha vingut després: preguntes, respostes, dubtes, aprenentatges… i moltes, moltíssimes converses amb persones que, com jo, un dia també es van adonar que potser no eren «massa». Potser simplement eren altament sensibles. 

			I que entendre això ho canvia tot. 

			
			No podem començar aquest llibre sobre la força de l’alta sensibilitat i el seu pes en les relacions que tenim amb les persones sense recordar la definició del tret de personalitat d’alta sensibilitat i descriure de què parlem exactament. 

			La doctora Elaine Aron, una prestigiosa psicòloga americana, és la primera persona que va descriure el tret de personalitat, i la que més l’ha investigat. Ella va parlar inicialment del que va anomenar «els quatre pilars de l’alta sensibilitat», és a dir, les quatre característiques bàsiques que defineixen una persona amb alta sensibilitat i que han d’estar presents, totes quatre, per dir que algú és altament sensible. 

			Posteriorment, la mateixa doctora Aron ha redefinit aquests quatre pilars a través de l’acrònim DOES, que es desenvolupen en les quatre grans àrees que formen l’alta sensibilitat: 

			
			D: Depth of processing o profunditat de processament, que es refereix a la tendència intrínseca a processar la informació de manera més intensa i profunda per part de les persones altament sensibles (PAS). Aquestes persones acostumen a reflexionar exhaustivament sobre qualsevol tema, important o no, i n’analitzen tots els angles i les possibilitats abans d’actuar o de prendre una decisió. Aquesta característica es manifesta com una gran capacitat d’introspecció, més consciència de les conseqüències de qualsevol acció a llarg termini i una cerca constant sobre el sentit de la vida, per exemple. 

			
			O: Overstimulation, sobreestimulació o saturació. Com que el sistema nerviós d’una persona amb alta sensibilitat capta i processa molta més informació que el d’una persona amb sensibilitat normal, és lògic que arribi a saturar-se més de pressa. L’excés d’estímuls sensorials i emocionals, com ara sorolls, llums, multituds o fins i tot dies molt plens d’emocions positives, poden portar la PAS a esgotar la bateria biològica i arribar a punts de fatiga, estrès o bloquejos mentals importants. 

			
			E: Emotional reactivity and empathy, és a dir, reactivitat emocional i empatia. Les persones altament sensibles experimenten les emocions amb una intensitat superior a la resta de persones, tant les positives com les negatives. A banda d’això, l’empatia és un terreny natural per a les PAS, ja que també tenen una gran capacitat per posar-se al lloc de l’altre i detectar els seus estats anímics. Moltes vegades es parla de les persones amb alta sensibilitat com a «esponges emocionals», en el sentit que sembla que xuclin les emocions que hi ha a l’entorn i tenen dificultats per no quedar-se-les.  

			
			S: Sensing subtleties o sensibilitat a les subtileses, la capacitat de percebre matisos i detalls de l’entorn que passen desapercebuts per a la majoria de les persones. Aquesta característica inclou el fet de captar canvis, per molt petits que siguin, a l’entorn físic (com ara un petit canvi de temperatura o un quadre lleugerament torçat) i també a l’entorn social (com els senyals no verbals que emeten les persones, tons de veu o un canvi en «l’energia» d’un lloc concret). 

			
			MITES I REALITATS SOBRE L’ALTA SENSIBILITAT 

			
			L’ampli ventall d’estudis que, afortunadament, comencem a tenir sobre l’alta sensibilitat ens permet poder desmentir algunes idees equivocades sobre aquest tret de personalitat. Durant els últims anys s’ha parlat a bastament sobre el tret d’alta sensibilitat, però no sempre es descriu correctament i, molt sovint, quan se’n parla, se’l confon amb trastorns diversos o s’associa equivocadament amb altres trets de personalitat.  

			Per aquest motiu, he recollit els mites principals que s’han pogut llegir durant els últims anys sobre l’alta sensibilitat i descriuré les realitats científiques derivades dels últims avenços que desmenteixen aquestes idees errònies.  

			Sabem que és molt fàcil que una mentida, repetida moltes vegades, cada vegada sembli més creïble, així que és important desfer alguns malentesos que s’han repetit massa sovint i que es poden prendre com a certs en el tema que ens ocupa. El debat ha estat ric, i moltes vegades intens durant aquests últims anys, i això, lluny de ser un problema, representa una oportunitat per créixer i aprendre coses noves. 

			En primer lloc, parlem dels tres mites més repetits sobre el tret d’alta sensibilitat en general: 

			
			• «L’alta sensibilitat és un trastorn», o una variant: «L’alta sensibilitat no existeix perquè no surt als manuals diagnòstics de salut mental».  

			
			La realitat és que l’alta sensibilitat no és un trastorn, sinó un tret innat de la personalitat i del temperament, que s’ha descrit a la literatura científica com a «sensibilitat de processament sensorial» (SPS) i que es troba aproximadament en el 20 % de la població humana i en més de cent espècies animals.  

			No és un problema que s’hagi de curar, per això no es pot incloure en cap manual diagnòstic; és més aviat una estratègia de supervivència basada en el processament profund de la informació abans d’actuar. Com que és útil que aquesta estratègia estigui present en una part dels membres d’una espècie, perquè és una qualitat que permet a qui la té captar informació per a la resta dels membres d’aquella espècie, s’ha mantingut evolutivament, encara que amb una proporció inferior a la dels subjectes que no la tenen. 

			
			• «Ser PAS és ser introvertit, tímid o ansiós» (neuròtic, per als entesos en salut mental). 

			
			Encara que els conceptes esmentats poden estar relacionats, en realitat són dimensions diferents de la personalitat o de la salut mental. L’alta sensibilitat es relaciona amb altres trets de la personalitat, entre els quals es troba la dimensió introversió-­extraversió. Segons els estudis realitzats, aproximadament el 70 % de les PAS són introvertides, però també n’hi ha força que són extravertides. 

			Pel que fa a la timidesa, aquesta és una por apresa: la por de ser jutjats socialment i que porta la persona a no establir gaire relació amb altres persones. És una conducta, per tant, que pot canviar amb l’experiència o la pràctica voluntària. L’alta sensibilitat, en canvi, és una característica biològica que està present des del naixement i durant tota la vida, i que no pot ser modificada, encara que es pot expressar de manera diferent segons les experiències vitals. 

			
			• «L’alta sensibilitat és un tret exclusivament femení». 

			
			Tots els estudis que s’han fet sobre les possibles diferències de gènere pel que fa a l’alta sensibilitat han mostrat que aquest tret es troba present de manera igualitària en homes i en dones. És cert, però, que els homes acostumen a ocultar-lo més sovint que les dones, principalment a causa de prejudicis culturals que asso­cien la sensibilitat amb la feblesa o la manca de masculinitat. 

			A continuació també trobem algunes idees errònies que vinculen l’alta sensibilitat amb alguns diagnòstics clínics. És important tenir clara la diferenciació entre el tret d’alta sensibilitat i algunes categories diagnòstiques que no hi tenen res a veure. 

			
			• «Les PAS també tenen trastorn per dèficit d’atenció i/o hiperactivitat (TDAH)». 

			
			El TDAH es caracteritza per una alta impulsivitat i una manca important de capacitat de focalització a un sol estímul durant un temps relativament llarg. Les PAS, en canvi, es fixen en tot, reflexionen de manera profunda sobre cada detall que passa al seu voltant i acostumen a parar-se i verificar totes les possibilitats abans d’emprendre una acció. Realment, és bastant incompatible amb la definició del TDAH. 

			És cert, però, que una PAS pot semblar distreta si es troba en un moment de sobreestimulació en un entorn massa caòtic, i això segurament pot portar a conclusions errònies. El bloqueig per la saturació ambiental d’una persona amb alta sensibilitat pot semblar desconnexió o inatenció, però no ho és.  

			
			• «L’alta sensibilitat és una forma lleu d’autisme, Asperger o altres trastorns de l’espectre autista (TEA)». 

			
			La realitat és que l’alta sensibilitat i l’autisme (o la neurodivergència en general) són constructes diferents.  

			De fet, una de les característiques principals de les PAS és que tenen una alta capacitat d’empatia i de resposta als senyals socials, unes àrees que acostumen a ser un desafiament per a les persones que pertanyen a l’espectre autista. Podríem dir, doncs, que les persones altament sensibles processen la informació sensorial, emocional i empàtica d’una manera més profunda, però no defectuosa o equivocada. Aquesta característica pot fer que les PAS necessitin més temps per assimilar tota la informació que reben i, per tant, puguin tenir respostes més lentes o dilatades en el temps, però no hi ha manca o dificultat de reconeixement dels senyals socials, com en la neurodivergència. 

			
			• «Les PAS són simplement persones neuròtiques o inestables». 

			
			Les investigacions que s’han fet fins ara demostren que l’alta sensibilitat és un constructe independent del neuroticisme, és a dir, que no són el mateix ni tenen relació directa.  

			És cert que es poden trobar, i es troben sovint, persones altament sensibles amb nivells alts d’ansietat o depressió, sobretot si han viscut una infància traumàtica, si no han estat respectades en les seves necessitats bàsiques o si tenen factors estressants a la seva vida. Amb tot, hem d’assenyalar que l’ansietat o la depressió d’aquestes persones tenen l’origen en els factors ambientals o les vivències que han tingut, no en la seva sensibilitat. Els estudis ens demostren que les PAS que han estat criades en entorns positius i respectuosos amb el seu tret acostumen a ser fins i tot més sanes (físicament i mentalment) i exitoses que la mitjana de la població. 

			Finalment, durant aquests últims anys s’han repetit algunes afirmacions sobre les PAS que es refereixen al seu comportament social i físic que també cal desmentir. 

			
			• «Les PAS són persones dèbils o amb baixa tolerància al dolor físic i emocional per decisió pròpia o perquè no s’esforcen prou». 

			
			Com ja hem explicat i s’ha demostrat científicament, les persones altament sensibles tenen un sistema neurosensorial diferent, amb un cervell que s’activa amb més intensitat en les àrees relacionades amb l’atenció i la resposta emocional. És per aquest motiu que tenen un llindar de dolor biològicament més baix i més reactivitat a molts estímuls ambientals i socials. No han decidit ser així ni poden reaccionar d’una altra manera, simplement és la seva biologia. 

			
			• «Ser altament sensible significa ser especial/superior/més bona persona». 

			
			Aquest mite en positiu és una de les afirmacions que més es donen per fet i que no són certes. El raonament al darrere és que si l’alta sensibilitat va associada a tenir més empatia, per definició, les PAS podran ajudar tothom, perquè entenen de primera mà què els passa als altres. I això les fa més bones persones o subjectes amb capacitats extraordinàries per fer el bé universal.  

			Tant de bo fos així, però la realitat ens diu que tenir més empatia i capacitat de captar el que sent una altra persona no vol dir necessàriament que s’utilitzi per fer el bé cap a l’altre.  

			Depenent de la combinació de trets de personalitat o de les experiències adverses que es poden haver viscut, trobem moltes persones amb alta sensibilitat que també tenen nivells alts d’egoisme i que fan servir l’empatia només per aconseguir els propis interessos, o sigui, per manipular els altres. O, per exemple, hi ha PAS que han viscut situacions traumàtiques a la vida que les han portat a utilitzar la capacitat empàtica com a eina per manipular els altres i mantenir-se en un paper de víctima que esclavitza el seu entorn.  

			En definitiva, doncs, l’alta sensibilitat no s’associa necessàriament a bondat o a superioritat; és només una manera diferent de processar la informació que ens arriba de l’entorn i que no va vinculada als valors personals o els principis ètics que guien la persona en la seva conducta. 

			
			Alta sensibilitat i altres trets de personalitat o constructes psicològics 

			
			La Carolina va arribar a la consulta amb un diagnòstic clar sobre el paper: ansietat i depressió. Havia pres medicació per a totes dues coses durant bastant de temps, sense que la simptomatologia hagués millorat gaire. 

			Tenia quaranta anys, una vida aparentment ordenada, una feina estable, una bona parella i un entorn social prou ampli. Des de fora, ningú hauria dit que hi havia res d’especialment preocupant. De fet, ella mateixa havia après a explicar-se així: «Estic bé, només és una mala època». Però quan començava a parlar, quan deixava de sostenir aquest relat tan ben construït, el que apareixia era una altra cosa molt diferent. 

			Parlava d’un cansament profund, d’aquells que no se’n van dormint ni fent vacances. Un cansament que li travessava el cos i el cap, que la feia sentir desbordada per situacions quotidianes i que, alhora, l’omplia de culpa perquè «no n’hi ha per a tant». També tenia una sensació constant d’angoixa, una mena de pressió interna que no sabia ben bé d’on li venia però que l’acompanyava gairebé sempre. I, sobretot, parlava del seu cos. 

			Perquè el cos de la Carolina feia anys que parlava per ella. 

			Migranyes recurrents, problemes digestius, contractures musculars constants, insomni intermitent i, recentment, un diagnòstic d’hipertiroïdisme que havia arribat després d’una època especialment exigent en l’àmbit laboral i personal. «Sempre he somatitzat», deia, com si fos una característica més de la seva manera de ser, sense plantejar-se gaire d’on venia ni què li estava intentant dir el seu cos. 

			A mesura que avançàvem en les sessions, anava apareixent un patró molt clar que ella mateixa no havia qüestionat mai. 

			La Carolina era una persona sociable, capaç de mantenir converses amenes i fer sentir bé els seus interlocutors, de cuidar els altres, de mostrar-se present per a tothom. Sempre havia estat «la que hi és», «la que ajuda», «la que no falla». Però aquesta mateixa sociabilitat tenia un preu molt alt que no havia après a reconèixer: la saturació. 

			Sortia amb gent, quedava, s’implicava, escoltava, sostenia totes les situacions que se li presentaven i després arribava a casa esgotada, irritable, amb la sensació que necessitava desaparèixer durant hores o dies per poder recuperar-se. Però aquest patró es repetia una vegada i una altra, perquè no es permetia dir que no, perquè sentia que havia d’estar disponible, perquè creia que això era el que s’esperava d’ella. 

			I quan em va explicar seva història ho vaig veure clar. 

			En consulta, em va començar a parlar d’una mare exigent, molt pendent del que diria la gent, amb poca tolerància a l’expressió emocional i amb una idea molt clara de com havia de ser una «bona filla»: educada, correcta, discreta i complaent. La Carolina havia après molt aviat que mostrar el que sentia podia generar incomoditat o rebuig, així que va començar a fer el que millor sabia fer: adaptar-se. Adaptar-se al que els altres necessitaven, al que s’esperava d’ella, al que tocava en cada moment. 

			I en aquest procés, gairebé sense adonar-se’n, es va anar desconnectant d’ella mateixa. 

			Quan li preguntava què necessitava, sovint es quedava en silenci. Quan li preguntava què li venia de gust, responia en funció del que seria més convenient o més fàcil per als altres. Havia après a llegir molt bé l’entorn, a anticipar-s’hi, a cuidar, a sostenir el malestar dels altres, però no havia après a escoltar-se. 

			El diagnòstic d’ansietat i depressió tenia sentit si miràvem els símptomes, però feia curt si intentàvem entendre el fons de tot plegat. 

			Perquè el que li passava no era només que estigués ansiosa o trista, sinó que feia molts anys que vivia en contra de la seva pròpia naturalesa, que sostenia un ritme, unes relacions i unes exigències que el seu sistema nerviós no podia tolerar sense pagar-ne el preu. 

			Quan vam començar a parlar de l’alta sensibilitat, al principi li va costar reconèixer-s’hi. Com moltes persones, tenia una imatge esbiaixada del que volia dir ser PAS, molt associada a fragilitat o debilitat. Però a mesura que anava entenent el funcionament del seu cos i de la seva ment, alguna cosa va començar a encaixar. 

			La intensitat emocional, la facilitat per saturar-se, la necessitat de temps a soles, la capacitat de captar els estats dels altres, la tendència a somatitzar; tot prenia un altre sentit. I amb aquest marc nou, també va començar un procés que no va ser-li fàcil però que era profundament necessari. 

			Va començar a qüestionar relacions que fins aquell moment havia mantingut per inèrcia, per un sentit de l’amistat que l’obligava a donar massa, per compromís o per por a decebre. Va començar a adonar-se que hi havia vincles que la deixaven exhausta, que hi havia dinàmiques en les quals sempre ocupava el mateix lloc, i que aquest lloc tenia un preu molt alt per a ella. 

			Fer net no va ser immediat ni agradable. Va implicar culpa, dubtes, moments de solitud i la sensació d’estar fent alguna cosa «incorrecta». Però també va començar a experimentar, potser per primera vegada, què volia dir cuidar-se de veritat. No des de la teoria, no des del que «hauria de fer», sinó des de l’escolta real del seu cos i de les seves necessitats. 

			Va començar a dir que no, a reduir el nombre de plans, a prioritzar espais de calma, a permetre’s no estar disponible sempre. I, a poc a poc, el seu cos també va començar a respondre. El que va començar a fer va ser viure d’una manera més coherent amb la seva sensibilitat, aquella sensibilitat que havia estat amagant de feia tants anys. 

			I això, més enllà de qualsevol diagnòstic, és el que realment va començar a canviar-li la vida. 

			
			Les investigacions que s’han fet durant les últimes dècades han determinat amb certesa que l’alta sensibilitat (o sensibilitat de processament sensorial, SPS) és un tret de personalitat i té una especificitat biològica independent d’altres constructes psicològics descrits abans de l’alta sensibilitat, encara que hi ha correlacions que són interessants de tenir en compte i que m’agradaria comentar a continuació. 

			El tret d’introversió-extraversió és amb el que més es confonen les persones altament sensibles, encara que són maneres diferents de definir una persona. Mentre que la introversió-extraversió ens descriu on posa la persona l’atenció i d’on treu l’energia (en ella mateixa o en els altres), l’alta sensibilitat descriu com la persona processa la informació sensorial i emocional. 

			És interessant, però, que les dades ens diuen que el 70 % de les PAS són introvertides, deixant una mínima representació de persones que són a la vegada altament sensibles i extravertides.  

			Evolutivament parlant, té molt de sentit que sigui així; les PAS extravertides gaudeixen del contacte social i de conèixer gent nova sovint, però continuen tenint un sistema nerviós que se satura amb la mateixa rapidesa que el d’una PAS introvertida i, en conseqüència, necessiten igualment períodes de soledat i temps d’inactivitat per recuperar-se.  

			Tot plegat fa que la gestió de la combinació alta sensibilitat-extraversió sigui més complicada i, per tant, en l’evolució natural de la nostra espècie és una combinació que s’ha mantingut en menys mesura que la de l’alta sensibilitat amb introversió. Confesso que soc part d’aquesta minoria de la minoria, una persona amb alta sensibilitat que tendeix a l’extraversió, i dono fe de la dificultat de gestionar totes dues necessitats alhora. 

			Pel que fa a la sociabilitat, que no és el mateix que l’extraversió, les PAS no acostumen a tenir puntuacions baixes, és a dir, no són intrínsecament poc sociables. De fet, una de les descripcions que millor defineix una persona amb alta sensibilitat és la de ser «més aviat tancada però sociable» a la vegada.  

			Aquesta tendència a la sociabilitat s’explica perquè les PAS busquen les connexions amb altres persones, però busquen connexions profundes i autèntiques. És a dir, les persones amb alta sensibilitat tendeixen a ser sociables, però no en el sentit de buscar grups nombrosos, sinó en la necessitat de tenir contactes profunds i significatius amb altres persones.  

			També s’ha observat que tendeixen a evitar les multituds, per la gran saturació d’estímuls que un grup nombrós representa, i tenen dificultats per tolerar les converses superficials, ja que l’avorriment i el desinterès també suposen un sobreesforç de regulació personal.  

			Del neuroticisme i de la timidesa ja n’he parlat abans, quan hem desmentit alguns mites sobre l’alta sensibilitat, així que no m’estendré gaire en aquests dos conceptes. Només cal recordar que encara que existeix una correlació entre totes dues, la ciència defensa que alta sensibilitat i neuroticisme són trets independents. L’alta sensibilitat és un processament més profund d’estímuls positius i negatius, mentre que el neuroticisme, en canvi, es defineix més aviat com la tendència al predomini de la negativitat. 

			En aquest sentit, s’ha parlat d’un concepte interessant i que crec que és important descriure en aquest punt, que és el de la «susceptibilitat diferencial» de les PAS, descrit en la literatura científica per Michael Pluess i els seus col·laboradors: les persones amb alta sensibilitat només puntuen alt en les mesures de neuroticisme si han tingut una infantesa difícil, un mal acompanyament durant el creixement o circumstàncies adverses (o traumàtiques) de petites. Alhora, les PAS que han estat criades en entorns positius i segurs no mostren nivells d’ansietat o depressió més alts que les persones amb sensibilitat normal. De fet, en realitat, acostumen a ser més resilients en aquests casos. 

			Aquestes troballes, doncs, no només demostren que alta sensibilitat i neuroticisme són conceptes diferenciats, sinó que estan relacionats amb la mediació del tipus d’infantesa que ha tingut la persona. És a dir, que l’alta sensibilitat és un factor mediador que intervé en el benestar o el malestar de la persona segons les seves experiències vitals. 

			Pel que fa a la timidesa, recordem que és una por apresa, i que tothom, PAS o no, pot desenvolupar-la. Una persona altament sensible no neix tímida (sí que neix altament sensible, recordem-ho), però s’hi pot tornar si les seves primeres experiències socials van ser negatives o si es va sentir sovint fora de lloc o jutjada pel seu tret. Aquestes són les dues situacions que més comunament vinculen l’alta sensibilitat amb la timidesa. 

			La relació entre l’alta sensibilitat i l’optimisme-pessimisme també es veu influïda pel concepte de susceptibilitat diferencial, aquell que descriu una permeabilitat més marcada a l’entorn de les PAS. Les persones altament sensibles que van créixer en entorns negatius o amb manca de suport emocional tendeixen a desenvolupar un afecte negatiu, pessimisme i baixa autoestima en l’edat adulta. En canvi, les que van tenir infanteses positives acostumen a ser més optimistes, resilients i, fins i tot, segons alguns estudis, més exitoses que les persones amb sensibilitat normal. 

			També hi ha un altre tret de la personalitat interessant que és el de la cerca de sensacions i que interactua d’una manera específica amb l’alta sensibilitat, si es troben ambdues en la mateixa persona. Les persones altament sensibles que també tenen altes puntuacions en la cerca de sensacions viuen en una contradicció biològica constant, que moltes descriuen com tenir un peu a l’accelerador del cotxe i l’altre al fre, tots dos premuts alhora. 

			I és que, mentre que la persona buscadora de sensacions que no és altament sensible pot actuar més impulsivament sense veure’s perjudicada, la PAS buscadora de sensacions voldrà viure experiències noves constantment, però necessitarà planificar-les meticulosament per garantir la seva seguretat i evitar una sobreestimulació que després l’obligarà a regular-se d’una manera o altra.  

			Finalment, el tret de flexibilitat-rigidesa es manifesta en les PAS de dues maneres diferenciades: com una capacitat biològica d’adaptació per una banda, i com a un repte cognitiu davant de la sobreestimulació per l’altra banda. 

			Des d’una perspectiva evolutiva i genètica, l’alta sensibilitat es considera un factor de plasticitat; el cervell de les PAS és biològicament més flexible i sensible al context ambiental, fet que permet que, en entorns positius, les persones altament sensibles destaquin en positiu i s’adaptin sense problemes. 

			Però tot i tenir una ment oberta i flexible a l’hora de processar la informació, la necessitat d’evitar la sobreestimulació pot portar una persona amb alta sensibilitat a imposar-se rutines molt estrictes i protectores. Aquesta tendència pot fer que la PAS puntuï alt en rigidesa, ja que en el seu intent de protegir-se de la saturació pot esdevenir una persona amb poca capacitat d’adaptar-se a l’entorn. 

			Alhora, el perfeccionisme i els alts estàndards ètics poden derivar en una actitud més aviat rígida, especialment quan la persona amb alta sensibilitat espera que els altres segueixin els seus mateixos codis de conducta, o quan es jutja ella mateixa amb duresa pel fet de cometre errors. D’aquesta manera, el treball a l’hora de millorar la tolerància cap als altres i l’autocompassió cap a ella mateixa es fan imprescindibles per a la majoria de les persones altament sensibles.  

			Després de tot el que he comentat, crec que es pot entendre perfectament per què no hi ha dues PAS iguals, o per què, moltes vegades, dues persones poden semblar totalment oposades i només compartir el tret d’alta sensibilitat. 

			L’alta sensibilitat s’expressa i es viu de manera molt diferent segons la interacció amb els altres trets de personalitat i, per acabar-ho de complicar, segons les experiències vitals i l’acompanyament durant el creixement. Aquests tres factors —personalitat, ambient i vinculació— determinen el resultat final de la manera de ser de la persona i ens fan únics a cada un de nosaltres. 

			
			ÚLTIMS AVENÇOS CIENTÍFICS 

			
			La investigació científica sobre l’alta sensibilitat, que s’anomena tècnicament sensibilitat de processament sensorial (SPS), ha avançat significativament durant aquesta última dècada, i ha passat de ser una simple descripció conductual a poder definir-se com un tret de personalitat amb bases biològiques, genètiques i neurològiques clarament identificades. 

			Per a les persones que, com jo mateixa, necessitem una explicació lògica, racional i, si pot ser, científica a les coses que passen al nostre voltant, aquest apartat del llibre és fonamental. És el que dona sentit i veracitat a un tret de personalitat que s’ha començat a estudiar fa molt poc temps (en ciència, unes quantes dècades no és gran cosa) i que encara necessita nodrir-se de molta més recerca.  

			De fet, confesso que he emprès la meva pròpia croada i que m’he proposat estudiar des del punt de vista científic quin paper pot tenir l’alta sensibilitat en el processament del trauma, unint així dos camps de la meva vida laboral que estimo en el mateix nivell: l’estudi del trauma i el de l’alta sensibilitat. Veurem si aconsegueixo demostrar que l’alta sensibilitat és un factor mediador en el processament de les situacions traumàtiques i puc obrir una nova via d’investigació. 

			Però si parlem de ciència i investigació, ja hi ha força feina feta, uns descobriments que m’agradaria resumir a continuació. 

			En primer lloc, en l’àmbit neurològic s’ha estudiat com funciona el cervell de les persones altament sensibles i s’ha arribat a resultats interessants. Els estudis mitjançant ressonància magnètica funcional dels cervells de les PAS han confirmat que els seus cervells responen de manera diferent a diversos estímuls, amb tres conclusions especialment rellevants: 

			
			• Les PAS mostren més activació cerebral en les àrees de la consciència i de l’empatia. És a dir, davant d’imatges emocionals, les persones amb alta sensibilitat mostren una resposta superior en regions com l’ínsula (que és l’àrea del cervell vinculada a la consciència personal i temporal), el gir frontal inferior (que és on es troben les famoses neurones mirall, les que s’activen en contacte amb altres persones i fomenten la connexió i l’empatia) i la zona del còrtex cingulat anterior (on es coordinen les emocions, l’atenció i la memòria, un gran centre de treball d’integració d’informació). 

			
			• S’observa també un processament visual més profund en les persones altament sensibles. Si els demanen que realitzin tasques de discriminació visual, les PAS activaran més intensament les àrees de processament associades a l’atenció, fins i tot davant de canvis subtils que passen desapercebuts per a altres persones. No és que hi vegin més: és que el seu cervell capta més estímuls perquè hi posa més atenció. 

			
			• Les persones altament sensibles mostren una resposta superior als estímuls positius, comparades amb persones amb sensibilitat normal. Aquesta és una troballa molt important, ja que demostra que les PAS no només pateixen més quan els estímuls són negatius, sinó que els seus centres de recompensa cerebral també s’activen més intensament davant d’estímuls positius. És per això que poden patir més, però també gaudir més que la resta només en veure el somriure d’una persona estimada o en rebre una felicitació. 

			
			D’altra banda, les investigacions recents han redefinit la idea que l’alta sensibilitat és un grup únic i homogeni, i s’ha observat que dins de l’alta sensibilitat hi ha tres subgrups.  

			En la meva humil opinió, una vegada més, s’ha perdut una gran oportunitat de posar noms que no associïn l’alta sensibilitat a conceptes com la feminitat o la delicadesa (o feblesa, directament), ja que els tres subgrups que s’han definit han rebut noms de flors. No és que no m’agradin les flors, al contrari, però crec que la definició dels tipus de persones altament sensibles podria haver estat més neutra i potencialment desmitificadora d’alguns dels conceptes erronis que comentava anteriorment, sobretot pel que fa a la inclusió dels homes, que no es veuen identificats amb el nom d’una flor, o de persones que tampoc se senten còmodes amb aquesta nomenclatura. 

			Però com que així els han anomenat, així ho explicaré. Els tres subgrups de persones altament sensibles han rebut el nom d’«orquídies», que representen un 30 % de les PAS i descriuen persones que es panseixen en entorns hostils però que floreixen espectacularment en entorns favorables; «tulipes», que són aproximadament un 40 % de les persones altament sensibles, el grup més comú de les PAS, i, finalment, «dents de lleó», el 30 % restant de les persones amb alta sensibilitat, que mostren els nivells més baixos de sensibilitat de tots tres (tot i ser altament sensibles comparats amb la resta de les persones) i que són resilients en gairebé qualsevol circumstància però que no brillen tant davant dels estímuls positius o de suport. 

			No és aquest l’espai per aprofundir gaire en les qüestions de caire científic, així que intentaré fer un resum de les troballes que s’han fet fins ara pel que fa a les diferències del processament sensorial (SPS) segons el tipus d’alta sensibilitat que he descrit. 

			Per una banda, el cervell de les orquídies mostra més activació a les zones cerebrals que estan associades a la consciència, l’empatia i el processament de la informació social. També processen la informació de manera més elaborada i profunda en les tasques associades a l’atenció visual (detecten molts més canvis subtils de l’entorn) i mostren un biaix cultural menor en la resposta cerebral.  

			És a dir, les orquídies processen els estímuls de manera més independent al context social après, mentre que les dents de lleó depenen més de les normes culturals per emetre judicis sobre les persones. 

			A banda de tot això, les orquídies mostren una resposta de recompensa més intensa davant d’estímuls agradables en comparació amb les dents de lleó, que són més resilients i mantenen un funcionament estable tant en entorns favorables com desfavorables. En canvi, les orquídies pateixen desproporcionadament en entorns hostils, i en canvi brillen quan l’entorn els és propici.  

			En resum, mentre que les orquídies són més reactives a l’entorn, les dents de lleó mantenen una estabilitat que no té tant a veure amb el que passi al seu voltant com amb el propi treball personal. Les tulipes, en canvi, tenen una mica de cada banda, i es mantenen en tot moment en un punt intermedi: ni són impermeables a l’entorn ni en són totalment vulnerables. 

			Podríem dir, doncs, que el cervell de les dents de lleó està dissenyat per a la resiliència i l’estabilitat davant de l’adversitat, mentre que el de les orquídies està especialitzat en la percepció profunda i la resposta màxima a l’entorn, fet que els dona molt d’avantatge en les situacions en què han d’oferir suport, però els suposa més risc en situacions d’estrès. 

			Per continuar amb aquest apartat de ciència, val a dir que s’estan realitzant estudis interessants en diferents àmbits, i que s’està aportant informació molt valuosa per conèixer el funcionament del tret d’alta sensibilitat. 

			Per exemple, s’ha identificat que aproximadament el 47 % de les diferències en la sensibilitat de les persones són a causa de la genètica, i s’està estudiant la relació entre sensibilitat ambiental i salut intestinal, amb resultats que suggereixen que la salut digestiva és un factor crític en el benestar de les PAS.  

			En l’àmbit social i de comportament, s’estan estudiant els efectes de les xarxes socials en els joves altament sensibles, i també s’ha observat que una sensibilitat moderada-alta afavoreix el creixement personal després d’una situació traumàtica, encara que una sensibilitat excessiva pot dificultar-lo si no va acompanyat del suport adequat.  

			I encara podria continuar amb més estudis i idees que s’estan proposant, però no voldria avorrir els lectors amb la meva fal·lera investigadora. 

			Com a punt final sí que vull celebrar un esdeveniment que és especialment important: l’any 2021, es va validar científicament el test per a persones altament sensibles en castellà, a través del treball doctoral de la Dra. Chacón. És important perquè representa una escala de mesura del tret de personalitat d’alta sensibilitat validat per la comunitat científica, és a dir, que assegura que mesura correctament l’alta sensibilitat. El test es pot trobar gratuïtament online a través del web de l’Asociación de Profesionales y Psicólogos de Alta Sensibilidad de España, a pasespana.org/test-personas-altamente-sensibles/ i, un cop contestades les preguntes, t’ofereix els resultats immediatament. 

			
			EL GRAN REPTE: LA GESTIÓ DE LA HIPERACTIVACIÓ O LA SOBREESTIMULACIÓ 

			
			El Marià no havia anat mai a un psicòleg, i quan va arribar a consulta va ser perquè ja no podia més. Amb tot, va venir no tant amb una demanda clara com amb una sensació de col·lapse general que no sabia ben bé com explicar. Era mosso d’esquadra des de feia més de quinze anys, acostumat a situacions de tensió, a prendre decisions ràpides, a sostenir escenes que per a la majoria de persones serien difícils d’imaginar. Sempre havia estat considerat un bon professional: responsable, implicat i amb criteri, d’aquells que mai no fallen. 

			Per això li costava tant d’entendre què li passava. 

			Explicava que, des de feia un temps, hi havia dies en què es quedava bloquejat. No en una intervenció concreta ni davant d’un fet especialment greu, sinó en situacions que, en teoria, formaven part del seu dia a dia: una discussió al carrer, una actuació rutinària, una queixa ciutadana. De sobte, notava que alguna cosa se li saturava a dins, que el cap li anava massa de pressa o massa lent, que li costava ordenar el que passava i decidir què fer. «És com si tot fos massa», deia, amb una barreja de desconcert i vergonya. 

			Aquest bloqueig no era constant, però cada vegada apareixia amb més freqüència. I el que més el preocupava no era només el moment en si, sinó el que venia després: una sensació intensa d’esgotament, de buidor, de no reconèixer-se. Tornava a casa i necessitava aïllar-se, no parlar amb ningú, apagar-ho tot. Però al cap d’unes hores, o l’endemà mateix, la roda ja tornava a començar. 

			Els horaris tampoc no hi ajudaven: torns llargs, canvis constants entre matins, tardes i nits, ritmes desordenats que feien difícil mantenir una rutina mínima de descans. El cos anava acumulant cansament, però ell continuava exigint-se com si res. «Això va amb la feina», repetia, com si fos una norma que no es pogués qüestionar. 

			A mesura que anàvem aprofundint, van començar a aparèixer altres elements que fins aquell moment ell havia normalitzat i, per tant, no havia pogut identificar. 

			L’incivisme constant amb el qual es trobava al carrer no el deixava indiferent, tot i que durant anys havia pensat que sí. Comentaris despectius, actituds provocadores, situacions de manca de respecte que per a molts dels seus companys eren «part del paisatge», però que a ell l’impactaven molt més del que volia reconèixer. No era només la situació en si, era la suma de moltes petites situacions que s’anaven acumulant sense espai per processar-les. 

			I després hi havia el que passava dins del cos de la policia, entre els seus companys. 

			No podia evitar ser testimoni d’algunes pràctiques que considerava poc professionals, maneres de fer amb les quals no estava d’acord, decisions preses amb lleugeresa o des de la rutina. No eren necessàriament situacions extremes, però per a ell representaven una ruptura amb un sentit de la justícia molt arrelat. Li costava molt mirar cap a una altra banda, però tampoc trobava un espai segur per expressar-ho sense sentir que es posava en contra del grup. 

			Aquest conflicte intern era constant. 

			D’una banda, el compromís amb la feina, amb el que considerava que s’havia de fer bé, amb una manera d’exercir que fos coherent amb els seus valors. De l’altra, la realitat del dia a dia, amb les presses, les contradiccions i les zones grises. I al mig, ell, intentant sostenir-ho tot sense trencar-se. 

			Perquè el Marià no només era exigent amb l’entorn. Ho era, sobretot, amb ell mateix. 

			No es permetia errors, no es permetia dubtes, no es permetia abaixar el ritme. Si alguna cosa no sortia com ell creia que havia de sortir, ho revisava mentalment una vegada i una altra, buscant què podria haver fet millor. Aquesta autoexigència, que durant molts anys li havia funcionat com a motor, s’havia convertit en una font constant de pressió. 

			El seu cos, com en tants altres casos, va començar a passar factura. 

			Problemes de son, tensió muscular, una sensació d’activació constant que no desapareixia ni els dies de descans. I, finalment, aquell bloqueig que el va espantar prou per demanar ajuda. La baixa laboral va arribar poc després. 

			Al principi la va viure amb molta resistència, com un fracàs personal, com si hagués deixat de ser aquell professional que sempre havia estat. Però també va ser el primer moment en molts anys en què es va veure obligat a parar. 

			Quan vam començar a parlar de l’alta sensibilitat

